
Den perfekte middag Sl DET SOM DET ER! - om vold i nære relasjoner 



Velkommen til arbeidet med "Si 



det som det er!" 



«Den perfekte middag» er en film om vold i familien 
og kjærestevold. Etter at dere har sett filmen kan dere 
arbeide med tema i dette aktivitetsheftet. Bak i heftet 
er det informasjon om hvor det går an å få hjelp hvis 
du selv opplever vold, hvis en venn trenger hjelp, eller 
hvis du senere i livet trenger hjelp. Det er viktig at 
læreren er til stede under visning av filmen og arbeid 
med temaet. 



Temaet vold og filmen kan vekke sterke følelser, både 
hos de som ikke har opplevd vold og de som har per- 
sonlige erfaringer. Mange får kanskje lyst til å dele hva 
de tenker og mener, og dette er hovedhensikten med 
å ta opp temaet. Skal vi forebygge vold må vi tørre å 
snakke om det og si det som det er! 





Noen får kanskje lyst til å dele historier dere har hørt 
eller nyheter dere har sett. Noen kan komme til å 
fortelle om personlige erfaringer med vold. Noen får 
kanskje lyst til å forlate klasserommet fordi de ikke 
ønsker å reagere med andre i nærheten. Det kan også 
være at noen av dere forsøker å håndtere følelser ved 
å tulle, snakke om andre ting eller fleipe med temaet. 
Det er sikkert flere av dere som kommer til å reagere 
spontant med irritasjon og sinne, mens noen kan bli 
stille og triste. 

Om vold 



Det er forbudt å bruke vold, og det er voksnes ansvar 
å beskytte barn mot vold. Når barn er vitne til vold 
mellom foreldre regnes det som å utsette barn for 
vold - det er også forbudt. 

Vold mellom kjærester skjer oftest i ungdomsalderen. 
Det starter kanskje med en herlig forelskelse, men 
etter hvert kommer utskjelling, trusler eller kontrol- 
lerende sjalusi. Noen kan tenke at alle sterke følelser 
og utsagn som u hvis det blir slutt tar jeg livet av meg" 
er tegn på kjærlighet. Kjærlighet er å ønske det beste 
for en annen - et parforhold skal ikke handle om å 
kontrollere hva den andre gjør. 
Vold i nære relasjoner skjer i tre faser; spenningsopp- 
bygning, voldsutbrudd og reparering. Etter vold 
oppstår gjerne nytt håp når det sies at u dette må aldri 
skje igjen". Uten hjelp fra andre er det vanskelig å 
stoppe dette voldsmønsteret. Både de som utsettes 
for vold og de som utøver vold bør snakke med andre 
og søke støtte for å stoppe volden. 

Vold kan deles inn i fysisk, psykisk, materiell, seksuell 
og latent vold. 



/ Fysisk vold kan være å slå, sparke, klapse, rive i øret, 
lugge, bite, dytte, true med knyttneven eller holde fast 
noen. A låse noen inne eller stenge noen ute er også 
former for fysisk vold. 

/ Psykisk vold kan være stygge kommentarer som å 
bli kalt hore, fitte, drittsekk, dum, drittunge, udugelig, 
lat, idiot, verdiløs, stygg, tjukk, sutreunge. Psykisk vold 
kan også være å bli pålagt alt for mange oppgaver 
hjemme, bli veldig kontrollert eller overvåket, bli truet 
med straff, eller bli oversett og ignorert. Psykisk vold 
forekommer også på internett i form av krenkelser og 
nedverdigelser . 

/ Materiell vold er vold som går utover ting. Det kan 
være å kaste ting på noen, ødelegge ting, slamre med 
døra eller slå i bord og vegger. Dette er vold fordi det 
er skremmende å se noen gå løs på ting rundt seg, og 
man kan bli redd for at neste steg blir direkte fysisk 
vold. 

/ Seksuell vold og trakassering kan være ubehagelige 
seksuelle kommentarer, upassende berøringer, å bli 
presset til å ha sex, bli presset til å ha sex på måter 
man ikke vil, eller bli utsatt for voldtekt. 

/ Latent vold betyr at vold fortsetter å virke etter 
at den har skjedd. Ofte blir det en spesiell, anspent 
stemning der det har skjedd vold. Man blir redd for at 
det kan skje igjen, og da blir man forsiktig og passer 
seg for at det ikke skal skje igjen. En slik redsel er det 
skadelig å leve med fordi man ikke greier å slappe av 
og være seg selv. 



Barneloven §30 

Bruk av vold og skremmende eller plagsom oppførsel eller 
annen hensynsløs atferd ovenfor barn er forbudt. 

FNs Barnekonvensjon artikkel 19 

skal beskytte barn mot fysisk eller psykisk vold, forsømmelse 
eller utnyttelse fra foreldre og andre omsorgspersoner. 



FNs Barnekonvensjon artikkel 12 

Barn har rett til å si sin mening og bli hørt. 

Straffeloven §227 

Den som med ord eller handling truer noen slik at det kan 
fremkalle alvorlig frykt kan dømmes til inntil 6 års fengsel. 

Filmen «Den perfekte middag» 



Erik sitter i vaskehallen i sin Jaguar. Det er vanskelig å vite 
om han er rastløs eller om han trommer til musikken 
med fingrene, men dette kan peke i retning av en indre 
uro. Han kjører hjem til et av Københavns forsteder 
hvor han bor med kona Mille, sønnen Lasse og datteren 
Maria. 

En sykkel ligger midt i oppkjørselen og vi aner en viss 
irritasjon hos Erik. Inne på kjøkkenet møter han Mille 
som lager kjøttkaker uten løk siden Erik liker det så 
godt. Mille forteller at Lasse har besøk for å få hjelp med 
matematikken. Erik blir tydelig opprørt og sender Lasses 
klassevenninne Daniella hjem. En vakker fasade opprett- 
holdes med et skinnende ytre og regelen om ingen 
gjester i hjemmet da utenforstående raskt kan gjennom- 
skue at familien er langt fra perfekt. 

Erik regjerer hjemmet med hard hånd. Han formaner 
Lasse om å spørre ham om lov til å ha venner på 
besøk. Kona Mille tar på seg ansvaret for at Daniella 
fikk komme, og Erik følger Mille inn i kjøkkenet og slår 
henne. Lasse forsøker å verne Maria fra å høre hva som 
foregår før han går etter for å stoppe faren. Erik faller 
inn i et glasskap og skader pulsåren i håndleddet. Han 
må operere hånden og blir lagt inn på sykehus. 

På sykehuset får Erik lite besøk, men hans far Morten 
kommer og spiller sjakk. Sent på kvelden blir Erik 
frustrert over manglende oppmerksomhet fra familien 
og feier sjakkbrikkene i gulvet. En brikke står igjen på 
brettet - en metafor på at Erik er ensom etter å ha 
skjøvet andre fra seg. Denne scenen er også en parallell 
til filmens sluttscene hvor Erik står alene tilbake. 

Resten av familien hygger seg med Erik ute av huset: de 
spiller Ludo, Mille kjører rundt i Eriks Jaguar, og Daniella 
og Lasse blir kjærester. Daniella forstår at familien 
vanligvis ikke har det like hyggelig, og hun setter ord på 
volden ovenfor Lasse. Når hun gjetter at Erik slår blir 
Lasse fortvilet da han ikke vil fortelle. Han får et raseri- 
utbrudd og er voldelig ovenfor Daniella for å stoppe 
spørsmålene hennes. Lasse angrer umiddelbart, og når 
Daniella forholder seg rolig får Lasse en å dele sine 
sorger med. Ungdom og kjærlighet er et kjernetema i 
filmen; gjennom kjærligheten fra Daniella får Lasse mot 
til å stå opp mot faren. 



Mille arrangerer et middagsselskap for Eriks mor og far, 
Birthe og Morten. Den som forstår tegnene kan ane hva 
som foregår; Morten stiller igjen indirekte spørsmål om 
hva som egentlig har skjedd, denne gang til Mille. Gjen- 
nom filmen blir det tydelig at han har skjønt tegningen. 
Til slutt i filmen forstår vi bakgrunnen for hvorfor 
Morten ordlegger seg forsiktig sammenlignet med 
Daniella - hans skyld og skam spiller nok inn. 

"Den perfekte middag" blottlegger den menneskelige 
tragedie når fortiden og nåtiden møtes i avslutningen. 
Erik dukker opp uanmeldt under middagen og det ender 
med et stort oppgjør. Generasjonsproblematikk og sosial 
arv er et annet kjernetema i filmen som avsløres når 
Erik konfronterer sin far med volden han selv ble utsatt 
for. Filmen ender med at begge fedre slår sine sønner, og 
her kommer det frem at Birthe holder dette hemmelig 
slik Mille også gjør. Birthe beskyttet ikke sitt barn fra 
vold, og heller ikke nå bekrefter hun hva Erik sier. Erik 
står alene igjen mens alle forlater huset under ledelse av 
Birthe. 

Gjennom en rekke dvelende scener ledes vi frem mot 
oppgjøret, og vi blir konstant utfordret på å forstå per- 
sonenes indre følelsesvirvar. Det kan være spennende 
å gå på jakt i filmen etter hvor gode personene er på 
«spillet» med å vise en fasade utad mens tanker og 
følelser gjemmes på innsiden. Kanskje er det slik at dette 
spillet ikke er bevisst, men noe personene i familien har 
lagt seg til for å kunne leve med vold? Spill i seg selv er 
også en metafor i filmen; det spilles både sjakk og ludo. 
Dette er to helt forskjellige typer spill, og hvem er det 
som spiller hva? 

For å få en utvidet forståelse av at vold handler om 
mye mer enn fysiske slag anbefales det å se filmen flere 
ganger. Hvis dere jobber med tema i aktivitetsheftet vil 
dere finne flere små detaljer som utgjør helheten. 

Filmteknikk 



Akkurat som dikt eller romaner er fiksjonsfilm en egen 
sjanger hvor mening uttrykkes gjennom filmatiske 
virkemidler. Det er ofte mye symbolikk i film, og per- 
soner, ting og farger kan bety mer enn hva man ser ved 
første øyekast. Hvis dere kun oppsummerer handling 
blir det som å arbeide med en novelle, og dere skal 
derfor vise til detaljer i filmen når dere gjør aktivite- 
tene. Et eksempel er personkarakteristikk; i tekstarbeid 
legges det vekt på hva personene sier og gjør i ulike 
situasjoner. I arbeid med film kan dere utdype med 
«hvordan vises det» ved å beskrive ansiktsuttrykk, 
intonasjon, blikk, lyd osv. 

Ved filmanalyse er det greit å kjenne filmtekniske 
begrep og virkemidler, og vi har plukket ut de viktigste. 

Innstilling, scener og sekvenser 

Hvis man sammenligner film med bøker kan man si at 
en innstilling er en setning, en scene er et avsnitt, og en 
sekvens er et kapittel. 

/ En innstilling er de enkelte opptak i filmen. Brukes 
mange korte innstillinger er det for å bygge opp 
spenning, mens ved lange innstillinger dveles det ved 
stemning, innhold og personer. 

/ En scene er flere innstillinger som foregår på 
samme sted og på samme tid. 

/ En sekvens er når flere scener utgjør en helhetlig 
del i filmen. 

Klipping 

Klipping er et eget fag; å klippe betyr å redigere film 
ved 

å sette innstillinger og scener sammen. «Directors 
cut» er regissørens førsteutkast etter innspilling, 
mens «final cut» er flere revideringer senere. 




/ Usynlig klipping består av overganger som gjør at vi 
opplever kontinuitet og sammenheng. 

/ Synlig klipping gjør oss oppmerksomme på at 
innstillingen er redigert, eksempelvis med spesialef- 
fekter. Dette skjer oftere i dokumentarfilm eller 
ekstremsportfilm sammenlignet med fiksjonsfilm. 
Klipperytme handler om tempo og lengde på klipp, 
og ofte følger film en forutsigbar klipperytme. 

Bildebeskjæring 

/ Heltotal: Gir oversikt over personer, sted og miljø, 

gjerne ovenfra i fugleperspektiv. 
/ Total: Mindre overblikksaktig, men gir et helhetlig 

bilde. Brukes ofte som inngang til en scene. 
/ Halvtotal: Går tettere på og viser kun de mest 

aktive personene. 
/ HalvnærrViser personene fra midjen og opp. 

Kalles også brystbilde og brukes mye ved dialog. 
/ Nær: Når bare ansiktet vises, og reaksjoner og 

mimikk blir mer tydelig. 
/ Ultranær (closeup): Kun detaljer av en person som 

øyne, lepper eller hender vises. 

Perspektiv 

/ Normalperspektiv: på samme nivå i øyehøyde med 
personene. Dette er den vanligste kameravinkel. 

/ Fugleperspektiv: når det filmes ovenfra og ned for å 
gi overblikk. 

/ Frøperspektiv: når det filmes nedenfra, som man ser 
mennesker og verden fra bakken. Det kan brukes 
for å fremstille en person som uhyggelig, styrende 
eller for å fremheve styrkeforhold mellom personer. 

Synsvinkel 

/ Autoral allvitende: overskuer handling, personer, 

tid og sted - kan vise alt om personene. 
/ Autoral refererende: «flue på veggen» - ingen di- 
rekte tilgang til hva personene tenker og føler. 
/ Personal: fra en eller flere av personenes verden 
-vi får ikke vite mer enn personene i forkant. 



/ Reallyd: tilsynelatende naturlig lyd som hører 

hjemme i scenen. 
/ Lydeffekter: enten for å forsterke reallyd eller 
skape ekstra inntrykk ved å legge til andre lyder. 
Voiceover: fortellerstemme eller kommentar som 
ikke naturlig finnes i scenen. 
/ Bakgrunnsmusikk: brukes for å skape stemning. 

Aktiviteter 



Å forstå filmens tittel og drøfte hvem som er hoved- Bruk 3-4 minutter hver for dere: 

person er innledende aktiviteter for alle. Etter dette skriv ned ord og assosiasjoner du får når du tenker på 

gjennomfører dere aktiviteter læreren har valgt, eller hva en hyggelig og perfekt middag er 

dere velger fritt blant alle aktivitetene. Aktivitetene 

gjennomføres i små grupper. Det er fint å ha filmen 

tilgjengelig slik at dere kan vise korte klipp når dere 

presenterer hva dere har jobbet med. 




Etter at dere har fylt ut tankekartet skal dere disku- 
tere med de som sitter i nærheten av dere, 4-5 elever 
danner ei lita gruppe. Diskuter hvordan dere forstår 
filmtittelen «Den perfekte middag». 
Bytt på å lytte til hverandre da det er flere ulike måter 
å forstå tittelen på. 

Drøft deretter hvem filmens hovedperson er. 



Drøft til slutt i klassen hvem gruppene synes filmens 
hovedperson er, og begrunn hvorfor dere synes at det 
er nettopp denne personen - dere må ikke være enige. 



Del klassen i fem grupper som jobber med disse oppgavene og 
oppsummer i klassen når dere er ferdige. 



1 Filmlyd 

En gruppe arbeider med lydsiden og analyserer 
hvordan musikk og lyd er brukt i filmen. Husk «den 
larmende taushet»: fravær av lyd kan være vesentlig 
i en lang dvelende innstilling. Dere skal lytte både 
til reallyd, lydeffekter og bakgrunnssmusikk. Hvilken 
stemning skaper lyden i ulike situasjoner? Hvordan 
passer bilde og lyd sammen? Finn eksempler på 
lydens forskjellige funksjoner i filmen. Lytt eksem- 
pelvis til scenen hvor Lasse, Daniella, Maria og 
Mille spiser hamburger, hva tror dere filmskaperne 
ønsker å få frem her? 

2 Klipping 

En gruppe arbeider med hvordan filmen er fortalt, 
spesielt gjennom klipping. Hvordan kommer filmen 
fra et sted til et annet? Er det brukt usynlig klipping? 
Er klippenes funksjon å bringe filmen frem i tid 
(noen gang kort tid, noen gang lang tid)? 
Finn steder i filmen som viser hvordan klippingen 
har forskjellige formål. 

3 Historiestruktur 

En gruppe arbeider med strukturen i historien med 
utgangspunkt i en modell som kan brukes for å 
analysere en bok, et teaterstykke eller en film. Ulike 
sjangre har ulike fortellermodeller, og filmen kan 
analyseres etter en modell bestående av følgende 
deler: introduksjon, komplikasjon og resolusjon. 



/ I introduksjonen presenteres konflikten, hoved- 
karakterene og miljøet handlingen foregår i 

/ I hoveddelen utdypes konflikten, konflikten og 
spenningen trappes opp og vi når et høydepunkt/ 
klimaks. Denne delen inneholder også et point- 
of-no-return, hvor man bare må se eller lese 
resten av historien. 

/ I avslutningen utløses spenningen og løse tråder 
nøstes opp. 

Hvor finner dere de forskjellige delene? 
Vær så presise som mulig når dere analyserer 
ved å finne frem til bestanddelene over. Dere 
kan også lete etter såkalte vendepunkt, typiske 
scener som fungerer som motor når en konflikt 
trappes opp. 

4 Persongalleri 

En gruppe skal se på filmens personer ved å se på 
hvordan de hører sammen og hva som er felles for 
dem. 

Birthe og Maria har for eksempel til felles at de 

begge er den beste på hvert sitt felt: Birthe er den 

beste med flue i fiskeklubben, og Maria er den 

beste i ludo. Er Erik den beste i sjakk? 

Finn frem til personenes fellestrekk - gå på jakt i 

filmen! 

5 Bildebeskjæring og synsvinkel 

En gruppe skal arbeide med filmens billedside ved 
å velge ut en scene som dere skal fordype dere i. 
Se på hvordan bildebeskjæring anvendes i den 
valgte scenen for å gjøre bildene mer levende 
(total, halvtotal osv). Hva med nærbilder, er det 
mange av dem? Se også på hvordan synsvinkel 
bildene vises fra (normal-, fugle- eller frøperspektiv). 



Personkarakteristikk 

I personkarakteristikk ser vi på hvem som gjør hva, 
hvem som sier hva og hvordan personen ser ut i ulike 
situasjoner. Personene skal beskrives både på det indre 
og ytre plan. Del klassen i tre og se filmen med nye 
briller; noen følger med og noterer om besteforel- 
drene, noen om foreldrene og noen om barna. 



Lag til slutt en felles karakteristikk for de personene 
dere har fulgt med. 

Se også på navnevalget, hvilken betydning navnene har 
og hvorvidt navnet passer med karakteristikken. 

£ Voldertobu 




Først gjøres noen oppgaver i klassen, dann deretter 
grupper på 5-6 stk som jobber med stasjonsarbeid. 
Disse aktivitetene handler om at vold er et tabutema 
som holdes hemmelig og ikke snakkes om. 

/ Lag to lister på tavla med eksempler på psykisk 
vold. De trenger ikke å være hentet fra filmen. 
En liste med verbale utsagn, og en liste med 
handlinger som kan være psykisk vold. 
Diskuter deretter hvordan psykisk vold skader. 



/ Maria blir ikke slått. Diskuter hvordan hun påvirkes 
av volden i familien. 

/ Daniella blir utsatt for vold av Lasse. Tror dere hun 
vil snakke med noen andre om denne situasjonen? 
Hva tror dere Daniella trenger fra foreldrene sine 
hvis hun forteller om volden til dem? 

/ Diskuter hvorfor det er vanskelig for hvert av 
familiemedlemmene å fortelle at det skjer vold i 
familien. 

/ Lasse beskytter sin lillesøster ved å få henne til at 
høre på musikk. 

Gjennomfør en avstemning med håndsopprekning i 
klassen: 

Er det en god eller dårlig idé at Lasse beskytter 
lillesøsteren sin på denne måten? 
Diskuter resultatet av avstemningen og hvorfor det 
er en god/dårlig idé. 



Stasjonsarbeid, 10-15 minutt på hver stasjon 

(læreren forbereder stasjoner med papp og tykke tusjer): 



Den første oppgaven krever kamera; det er greit å 
benytte mobilkamera. Den femte oppgaven med state- 
ments kan presenteres felles på trinnet og avsluttes 
med opphenging av statements i klasserommet, på 
døra, i gangene eller på toalettet. 

1 . Vold synes ikke utenpå. Men i denne oppgaven 
skal dere ta et familiebilde hvor maktperspektivet 
synliggjøres. Før dere tar bildet skal dere drøfte 
hvordan det skal fremgå hvem den voldelige er. 
Vis bildene til hverandre på smartboard og fortell 
hvordan dere løste oppgaven. 

2. Skriv to postkort (A5): ett til en voldsutsatt og ett 
til en voldsutøver. Begge skal inneholde gode råd. 
Heng postkortene opp i klasserommet så alle kan 
lese dem. 



3. I «Den perfekte middag» er skildringen av fysisk 
vold liten i forhold til psykisk og latent vold. Drøft 
hvordan voldsrammede i en familie blir påvirket av 
volden i hverdagen, både når de er hjemme og når 
de er vekke fra familien. 

4. Skriv ned syv punkt som skal til for at alle i en 
familie har det godt. Skriv punktene i prioritert 
rekkefølge på en plakat. Heng den opp i klassen. 
Dere skal bytte på å presentere punkter på plakaten 
og fortelle om hvert enkelt punkt. 

5. Forbered en kampanje (10 min) på flyers laget av 
papir eller kartong. Skriv statements som begynner 
med «Alle har rett til....» eller «Si det som det 
er!».Avslutt oppgaven med å henge flyers opp i 
klasserommet, på døra, i gangen eller på toalettet. 



Kjønnsroller 



Oppgavene gjøres individuelt og avsluttes med gruppediskusjon. 



Kjønnsroller handler om forventninger knyttet til det 
å være mann, kvinne, gutt eller jente. Kjønnsroller 
etableres gjennom påvirkning fra familie, venner, skole 
og ulike media. De påvirker hvordan vi tenker, føler 
og handler, og også hva vi mener og interesserer oss 
for. Kjønnsrollene i et samfunn endrer seg over tid, og 
innad i et samfunn er det også forskjell mellom ulike 
familiers holdninger til kjønnsrollene. 



De mannlige rollene, Lasse, Erik og Morten er repre- 
sentanter fra tre generasjoner. Det samme gjelder for 
kvinnene med Maria, Mille og Birthe - og i tillegg er 
det Daniella. I oppgavene skal dere jobbe med å få en 
forståelse av hva som står på spill for enkeltpersonene 
i filmen. Hvilken bakgrunn har de, hvordan har de det 
nå, og hvor er de på vei i livet sitt? 

Gruppediskusjon: 

Jobb sammen i grupper og legg frem hva dere har 
svart. Diskuter om måten personene i filmen utfyller 
sin rolle på tilsvarer deres egen forventning til rollen 
dere er på vei inn i som ung mann/kvinne. Hva bør 
dere være oppmerksomme på for å unngå å komme i 
roller som kan minne om personene i filmen? 



Velg I eller 2 personer du vil arbeide med. 

Svar i tillegg på oppgaven om «det sterke kjønn». 



/ Hvilken rolle er Maria på vei inn i? 

Finn steder i filmen som viser hvordan du forstår 
Marias rolle. 

Noter eksempler på hvordan dette fremstilles i 
filmen. 

/ Hvilken rolle har Mille? 

Finn steder i filmen som viser hvordan du forstår 
Milles rolle. 

Noter eksempler på hvordan dette fremstilles i 
filmen. 

/ Hvilken rolle har Birthe, og har hun hele tiden vært 
i den rollen? 

Finn steder i filmen som begrunner forståelsen din. 
Noter eksempler på hvordan dette vises i filmen. 

/ Hvilken rolle er Lasse på vei inn i? 

Finn steder i filmen som viser hvordan du forstår 
Lasses rolle. 

Noter eksempler på hvordan dette vises i filmen. 



/ Hvilken rolle er Erik i? 

Finn steder i filmen som begrunner forståelsen din. 
Noter eksempler på hvordan dette vises i filmen. 

/ Hvilken rolle er Morten i, og har han hele tiden 
vært i den rollen? 

Finn steder i filmen som begrunner forståelsen din. 
Noter eksempler på hvordan dette vises i filmen. 

/ Finn steder i filmen som viser at Daniella med sin 
væremåte gir håp og styrke til Lasse og familien. 
Noter eksempler på hvordan dette vises i filmen. 

/ Vi snakker ofte om begrepet «det sterke kjønn». 
Du skal velge om du synes det er hankjønn eller 
hunkjønn som er det sterke kjønn i filmen. Begrunn 
valget ditt. Et hint kan være at du skal være spesielt 
oppmerksom på avslutningen. 



Rollespill 



Lag film 



Denne øvelsen krever en del av læreren som skal 
spille to av filmens voksenroller. 
Bli enig om hvilke av filmens to voksne personer dere 
helst vil intervjue eller avhøre. Del deretter klassen 
i seks grupper hvor tre grupper lager spørsmål til 
den ene, og tre til den andre. Dere har ti minutt på 
å snakke med hver person hvor gruppene stiller 
spørsmål på rundgang. 

Gruppene sitter ti minutt og blir enige om hvilke 
spørsmål dere helst vil stille. Læreren går ut og for- 
bereder seg og eventuelt henter enkel rekvisita 
(eks. hatt, veske, skjerf). Alle gruppene stiller spørsmål 
mens det er mulighet til det, men det er ikke mulighet 
for å stille tilleggsspørsmål i etterkant. Etterpå skal 
dere gruppevis karakterisere personen dere møtte og 
gi en kort konklusjon tilbake til klassen. 

Drøft i klassen om hvorfor dere valgte disse to per- 
sonene, og om dere synes det var riktig valg? 

Når dere har intervjuet læreren er det deres tur. I et 
intervju kan spørsmål gå tett på tanker og følelser, så 
husk at dere som spiller en rolle skal være en fiktiv 
person - ikke vær dere selv. 

Del klassen inn i fire grupper: 

- Første gruppe velger en i gruppa til å spille Lasse 

- Andre gruppe velger en til å spille Daniella 

- Tredje gruppe velger en til å intervjue Lasse 

- Fjerde gruppe velger en til å intervjue Daniella 

Intervjuene skal handle om Lasse og Daniellas tanker 
om hva som skjer i familien. De to første gruppene 
skal forberede Lasse og Daniella på å bli intervjuet, 
og de to andre gruppene finner sammen frem til 
spørsmål de ønsker å stille. Etter ti minutts forbere- 
delse gjennomfører dere intervjuene foran klassen. 

Etter intervjuene skal dere igjen jobbe gruppevis med 
å formulere to råd: ett til Lasse og ett til Daniella. 
Presenter til slutt rådene for klassen. 



Del klassen i minst seks grupper. Lag korte filmer ved 
bruk av mobilkamera, tablets eller digitalkamera. 
Bare en av dere skal filmes, men avtal først hvor det 
skal filmes (eksempelvis inne i klasserommet, i gangen, 
ute i skolegården, på toalettet). 

Lag en film med ett opptak på 16 sekund hvor perso- 
nen vises kun i nærbilde. Det skal ikke skje noe annet 
i filmen. Lag en annen film på 16 sekund hvor den 
samme person filmes i minst fire innstillinger fra ulike 
vinkler og med ulik beskjæring. 

Når de to første opptakene er ferdig skal dere lage to 
like opptak med musikk. Legg enten på musikk på de 
filmene dere allerede har på tablet/datamaskin, eller 
spill musikk i bakgrunnen mens dere tar to nye opptak. 

Vis hverandre opptakene og diskuter hvordan vi 
opplever de fire filmene. Diskuter spesielt hvordan 
variasjon i antall innstillinger endrer opplevelsen, og 
hvordan musikken påvirker dere. 




Husk! 

at for mennesker som er i intervju, avhør eller terapi 
skjer det at de svarer «Det er jeg usikker på» eller 
«Jeg vet ikke helt». 

Kommunikasjon 



Noen kan synes det er vanskelig å finne eksempler på 
hvordan psykisk og latent vold skildres i filmen. Dere 
skal derfor gjøre disse oppgavene sammen i klassen for 
å hjelpe hverandre til å forstå dette i dybden. 

I filmen er det mye dobbelthet i kommunikasjonen, og 
utover i filmen utvides forståelsen av personene. 
Personene er ikke alltid troverdige, og vi kan ikke stole 
på at det de sier stemmer helt. Ved nærmere ettersyn 
kan vi se hvordan volden gjennomsyrer enkeltper- 
sonenes hverdag og hvordan fortiden spiller inn. 
Et eksempel er Mille som sier det er gøy å prøve noe 
nytt, men at hun ikke har hatt tid i løpet av tre år til 
å lage sushi.Ved første øyekast virker dette troverdig, 
men er det virkelig sant at hun ikke har hatt tid? Hva 
kan dette handle om? 
Diskuter i klassen. 

Erik er nok en av de mest «pålitelige» i det at han står 
for det han sier. Han er derimot ikke til å stole på, og 
ved flere anledninger sier han en ting for å dekke over 



noe annet. I begynnelsen av filmen sier han at Daniella 
må gå fordi familien skal spise. Hva kan være de egent- 
lige grunnene til at Daniella må gå? 
Diskuter i klassen. 

Gå sammen med sidemannen i 5-7 minutter. 
Finn eksempler i filmen på når personene er troverdige, 
og andre eksempler på når vi har grunn til å tvile på 
om personene virkelig sier hva de tenker. 

To av filmens tre spisesituasjoner utvikler seg voldelig: 
den første og den siste. Spill to utdrag fra filmen som 
starter før Erik slår Mille. Begynn omtrent på 4:00 i 
den første middagen og 21:00 siste middagen. 
Etter at dere er ferdige å se klippene, skriv opp på 
tavlen faresignal dere så i forkant av disse situasjonene. 
Se på kroppsspråk, stemmebruk og det som faktisk blir 
sagt. 

Hva tenker dere om at man hele tiden må passe på 
hva man sier og mener om helt hverdagslige ting? 
Hvordan tror dere barn blir påvirket av å vokse opp i 
en slik familie? 



Del klassen i syv små grupper som jobber 
med disse oppgavene. 
Oppsummer i klassen når dere er ferdige 
ved at hver gruppe forteller fra sitt grup- 
pearbeid. 



I Kontroll 

Det er mye ytre kontroll i filmen; bilen er dyr og 
skinnende, huset er hvitt og rent, og personene er 
veltalende og pent kledde. A holde kontroll på det 
indre er derimot vanskeligere; for filmens personer 
handler det om å unngå at situasjoner kommer ut 
av kontroll. 

Blanke overflater kan man speile seg i. Finn eksem- 
pler i filmen på alt det ytre blanke og skinnende. 
Er det kontroll når Erik kommer hjem og sjekker 
kjøkkendøra for støv? 

Hvilken form for kontroll ligger i at det ytre er 
skinnende og blankt? 

Indre kontroll handler om opplevelsen av at man 
har kontroll over seg selv og kan håndtere situa- 
sjoner man er i. Finn eksempler i filmen på indre 
kontroll. Hvordan forsøker filmens personer å få 
indre kontroll? 

Kontroll kan også handle om å kontrollere andre. 
Erik utøver en form for kontroll som påvirker 
familien direkte negativt. Hva tror du Erik ønsker 
å oppnå ved å straffe familien med vold? 

Daniella har et helt annet forhold til kontroll og 
representerer en motsetning til familien. Beskriv 
detaljer ved Daniella som viser at hun har et annet 
forhold til kontroll. 



2 Unnskyld 

Ordet unnskyld blir sagt flere ganger i filmen av 
forskjellige grunner. Det er fem personer som sier 
unnskyld i filmen og tre som ikke gjør det: Lasse, 
Mille, Morten, Daniella og sykepleieren sier unnskyld, 
mens Maria, Erik og Birthe gjør ikke det. 

I begynnelsen av filmen spiser familien et av Eriks 
favorittretter, kjøttkake med løk. Maria og Erik sit- 
ter på samme side, og Mille sitter rett ovenfor Erik. 
Diskuter hvorfor de sitter slik. 



Mille sier flere ganger at det er hennes skyld, for 
eksempel når hun lar Daniella være på besøk og 
hjelpe Lasse med matematikken. Hvorfor sier hun 
unnskyld i denne situasjonen? 

Finn frem til minst tre situasjoner hvor det sies 
unnskyld i filmen. Diskuter om det er slik at den 
som sier unnskyld også føler skyld i disse situa- 
sjonene. 

Se på plasseringen under den siste middagen. Dis- 
kuter hvorfor personene er i den gruppa som sier 
unnskyld eller ikke. Et punkt er for eksempel at de 
tre som ikke sier unnskyld er fra hver sin generasjon. 

3 Miljøbeskrivelse 

Det blir ikke sagt noe om familiens økonomiske 
status, men bildene er fylt med informasjon om 
dette. Prinsippet i filmen er "Show it, don't tell it". 

Finn detaljer i filmen som viser familiens økonomiske 
status. Her er det både detaljer vi kan se direkte og 
andre detaljer vi kan tolke oss frem til. Et eksempel 
er at moren er hjemmeværende. Isolert sett kan 
det bety at hun er arbeidsledig, men det virker 
rimelig å anta at hun er hjemmeværende. 

Finn statistisk materiale om norske kvinner og 
arbeidsliv. Diskuter fordeler og ulemper med at 
kvinner er hjemmeværende eller deltidsarbeidende. 
Er det status for en mann å tjene så godt at det er 
mulig å gjøre det slik? Eller ser dere det bare som 
praktisk og uttrykk for omsorg når kvinnen jobber 
mindre enn mannen? 



4 Lover om vold 

I 1 972 ble refselsesretten opphevet i Norge, og den 
handlet om foreldres rett til å slå sine barn (å refse 
er å oppdra eller disiplinere). Det var den gang store 
diskusjoner på Stortinget om denne retten skulle 
oppheves. Finn ut når det ble forbudt å slå barn i 
Norge. 

Bruk internet til å finne ut når det ble bestemt at 
en mann ikke kan slå sin kone. 

Læreren eller andre ansatte på skolen har selv- 
følgelig ikke lov å slå elever. Finn ut når det ble 
vedtatt en lov i Norge som sa at lærere ikke kan 
bruke fysisk avstraffelse. 

Hvordan er det i andre land; kan lærerne straffe 
elevene fysisk, eller kan foreldre rise sine barn? 
Velg fem land og finn ut hvordan loven er i disse 
landene. Se også om dere kan finne ut på FNs 
sider hvor mange land som har forbudt fysisk 
disiplinering av barn. 

5 Statistikk og sosial arv 

Bruk internett til å finne opplysninger om vold. 
Her er noen eksempler på ting dere kan lete etter: 
Hvor mange barn opplever alvorlig fysisk vold/ 
mishandling i hjemmet? 

Hvor mange opplever å bli utsatt for vold i kjæreste- 
forhold? 

Hvor mange voldslovbrudd skjer i Norge? 

Mot slutten av filmen får vi vite at Erik selv ble slått 
som barn av Morten. Morten kritiserer Erik for å 
bruke vold, og Erik kaller ham en hykler. Hva betyr 
det å være hyklersk? 

Det kalles sosial arv når et menneske overtar 
kunnskap og oppførsel fra sine foreldre. Sosial arv 
kan være både positivt og negativt. Finn eksempler 
på sosial arv fra filmen og samfunnet ellers. 
Diskuter etterpå hva som bør gjøres for å bryte et 
mønster som vold i nære relasjoner; er det bare 
slik at Erik viderefører sin egen oppdragelse videre? 



6 Samfunnsforhold og holdninger 

I Norge er det opprettet Barnehus. 

Hva er et Barnehus, og hvor mange finnes det av 

dem? 

Hvor mange barn har vært innom der de siste åra? 

I Norge sier loven at alle uavhengig av kjønn skal 
få like rettigheter og bestemme over seg selv. Kan 
dere finne forskning fra andre land på holdninger til 
vold mellom mann og kone? 

7 Filmmanuskript 

Et filmmanuskript og en ferdig film kan være 
forskjellig da enkelte detaljer endres i filmproduk- 
sjonen og skuespillerne kan velge ord som passer 
dem bedre i enkelte scener. Manuskriptet ligger 
tilgjengelig på nett. Gå på jakt i manuskriptet og 
finn steder hvor det er uoverensstemmelse mellom 
manuskript og film. Et eksempel på dette er i den 
første middagsscenen hvor det står at Erik trekker 
Mille ut til kjøkkenet, mens i filmen følger Erik etter 
Mille. 

Velg ut noen av forskjellene og diskuter hvordan de 
endrer filmen. 

Avsluttende opgaver 



Her velger læreren ut noen dere kan 
gjennomføre. 

Individuelle oppgaver: 

Filmen har noe som heter en «åpen slutt». 
Hvorfor tror dere filmen slutter slik? 
Skriv hver for dere 15 setninger om hva som skjer 
etter filmens sluttscene. 

Hvilken scene gjorde størst inntrykk på deg? 
Begrunn svaret ditt. 

Les intervjuet med regissør Lars K. Mikkelsen. 
Hvis du var regissør, er det noe du ville gjort 
annerledes i filmen? 

Handling, fokus, scener, personers væremåte/utstråling 
osv.? 

Skriv ned tre ting fra det vi har jobbet med som du 
tror at du husker om et halvår. 

Oppgaver for klassediskusjon: 

Våren 2015 finnes ordet vold et sted i norsk læreplan 
for grunnskolen (samfunnskunnskap på barneskolen). 
Kan noen av dere huske å ha lært om vold før dere 
begynte på ungdomsskolen? 

Minst I av 4 unge har vært utsatt for vold i hjemmet 
av en forelder. Hva synes dere om at ordet vold ikke 
finnes i læreplan for ungdomsskolen? 

Tidligere ble vold i hjemmet ofte kalt «husbråk» og 
partnerdrap kalt «familietragedie» i media. Vold og 
drap mellom personer utenfor hjemmet ble kalt 
for vold og drap. Dette har endret seg nå, og avisene 
skriver om familievold og partnerdrap. Hvordan tror 
dere ordene påvirker forståelsen vår, hva vi tenker og 
mener? Påvirker språket også engasjementet vårt? 

Se for deg at du er i en by hvor det er mange menne- 
sker. Du går forbi et kjærestepar som krangler med 
hverandre. Plutselig dytter jenta kjæresten sin hardt 
bakover. Hva tenker du om jenta, og hva tenker du om 
gutten som blir dyttet akkurat når dette skjer? 
Se for deg den samme situasjonen, men denne gangen 
er det gutten som dytter jenta. Hva tenker du om 
gutten og hva tenker du om jenta nå? 
Diskuter i klassen hvordan dere reagerer forskjellig. 
Etter at dere har diskutert dette, se om dere kan finne 
filmer på youtube som handler om voldsutsatte menn 
(søk for eksempel på «mankind+initiative»). 



Lag en undersøkelse i klassen: 

Hvis du så et barn få en ørefik av sin far eller mor, 
ville du: 

a) snakke til foreldrene 

b) snakke med dine egne foreldre 

c) snakke med læreren eller en annen ansatt på skolen 

d) ringe barnevernet 

e) ringe politiet 

f) snakke med barnet selv 

g) ikke gjøre noe 

h) vet ikke 

i) gjøre noe annet 

Drøft resultatet når dere har talt opp stemmene. 

Hva er filmens budskap? 

For meg handler det om at vi har glemt noe medmen- 
neskelig: vi skal ta hånd om de svakeste i samfunnet. 
Min holdning er at man skal forsøke å gjøre en forskjell 
hvis man har overskudd til det. Hvis et barn eller en 
ungdom har det vanskelig kan hele klassen hjelpe, hvis 
alle er gode med hverandre blir klassen et fristed. 

Hva er filmens viktigste tema? 

Det som overskygger alt er den psykiske volden som 
forpester livet for hele familien. Alle i familien skal leve 
opp til Eriks krav og det gjør livet uutholdelig. Barna 
og mor endrer seg mens faren er på sykehuset: moren 
får mer overskudd og føler seg så fri at hun kjører 
rundt i mannens jaguar. 

Hvem betrakter du som filmens 
hovedperson? 

Lasse er hovedpersonen. Men det er mange sentrale 
personer. For eksempel Daniella som skjønner tegninga; 
hun vil likevel vil være sammen med Lasse og hjelpe 
ham. Det går også an å argumentere for at farmoren 
er sentral selv om hun ikke deltar i mange scener. Hun 
har vært taus og ikke konfrontert sin mann - kanskje 
er det tausheten som gjør at volden videreføres til 
sønnen Erik. Spørsmålet er selvfølgelig om Lasse på 
sikt overtar denne måten å være på. 



Hva er filmens mest sentrale scene? 

Det er scenen hvor Daniella konfronterer Lasse og 
spør direkte om han blir slått. Bakgrunnen er uhyggelig, 
men likevel er Daniellas holdning «Han elsker jeg. Det 
her kan jeg klare». Selv om Lasse ber Daniella om å 
stikke av er det hun som gir ham mot til å stå opp 
mot faren. Men faren har en voldshistorie med seg i 
bagasjen, og det gjør at man får litt mer forståelse for 
ham enn det man egentlig får i utgangspunktet som 
seer. Dette understreker at det handler om sikre 
barnets oppvekst. Barns behov skal alltid komme i 
første rekke, og alle beslutninger skal gjøres ut ifra hva 
som er best for barn. 

Hva er det beste med å være regissør? 

Jeg liker godt å fortelle historier og ha det ansvaret 
som følger med jobben. Når jeg er fotograf i Afghan- 
istan eller Afrika er det veldig spennende, men som 
regissør er det jeg som bestemmer til slutt. Heldigvis 
er det godt samarbeid i teamet, de brenner alle for 
arbeidet sitt: å være en del av et team er best. 

Hva er det verste med å være regissør? 

Jeg irriterer meg over at jeg begynte med film så sent, 
men det kan jeg ikke gjøre noe med nå.Av og til 
misunner jeg folk med vanlig arbeid, f.eks. et postbud 
som går på jobb og har fri når arbeidsdagen er over. 
Det skjer ofte at jeg tenker på film under middagen 
når jeg egentlig burde være mentalt til stede med 
barna og kona mi. 

Det er din rett å få hjelp 



Både barn og voksne kan bidra til at det blir mindre 
vold i samfunnet. Det er alles rett å få hjelp! 
Snakk med en voksen hvis du er utsatt for vold eller 
har en venn som er utsatt for vold. 

Du kan få hjelp på flere måter. Første skritt kan være 
å snakke med en voksen du stoler på eller en av dine 
venner. Hvis du velger å snakke med en venn bør 
dere etterpå oppsøke en voksen for å få hjelp. Du kan 
snakke med en lærer eller helsesøster på skolen, og 
mange skoler har også en sosiallærer eller rådgiver. 

Utenfor skolen går det an å snakke med legen din eller 
ringe Barneverntjenesten i kommunen. Du kan finne 
telefonnummer på kommunens hjemmesider og be 
om å få snakke med mottaket i barnevernet. Hvis du 
vil snakke med noen uten å si navnet ditt kan du ringe 
anonymt for å få råd til Alarmtelefonen for barn og 
unge på I 1 6 I I I (se også www. I 1 6 1 I I .no). 

Når du forteller om noe som er vanskelig for deg har 
de voksne ikke lov å fortelle det videre til hvem som 
helst. Dette kalles taushetsplikt. Vi har også lover som 
sier at voksne skal hjelpe til å beskytte barn når de blir 
utsatt for vold eller overgrep. Dette kalles meldeplikt 
og avvergeplikt, og de går foran taushetsplikten. Det er 
fordi det er viktigere at barn slipper vold og at familier 
får hjelp fremfor at voksne holder ting hemmelig. 



Når noen har vært voldelige i en familie er det flere 
steder som gir hjelp. Mange familier får hjelp av 
Barneverntjenesten. Der jobber det voksne som er 
opptatt av at barn skal ha det trygt hjemme. 
Når Barneverntjenesten får høre om vold vil de tilby 
familien hjelp slik at de skal få det godt sammen. 
Hjelpen består ofte av å snakke med foreldrene om 
bedre måter å løse ting på. 

Barneverntjenesten hjelper familier til å få det bedre 
sammen, og det er derfor det heter Barnevern. 
Noen gang hender det at foreldre ikke greier å ta 
godt nok vare på barna sine selv om de får hjelp. 
Det hender da at foreldre ikke kan ha barna hjemme 
fordi barna ikke får en god nok oppvekst der. 

I noen familier hvor det har skjedd vold oppsøker 
foreldre hjelp andre steder enn hos Barnevernet. Det 
finnes flere som gir god hjelp, for eksempel fastlegen, 
helsestasjonen, Familievernkontoret eller Alternativ til 
Vold. For å få best mulig hjelp er det viktig å være åpen 
og ærlig om hva som har skjedd. 

Mange steder gir hjelp hvis du er utsatt for vold av en 
kjæreste, har utøvd vold selv eller er redd for å miste 
kontrollen når du blir sint. Helsesøster og fastlegen vet 
hvem som kan hjelpe deg der du bor. 
Jo raskere du oppsøker hjelp, jo raskere får du og de 
rundt deg det bedre. 



Personer du kan snakke med: 

• Skolerådgiver / sosiallærer 

• Helsesøster på skolen 

• Helsestasjon for ungdom 

• Fastlegen din 

• Barneverntjenesten 

• Familievernkontoret 

• Alternativ til Vold 

• Krisesenter 

• Politiet 

Alternativ til Vold 

Alternativ til Vold er en norsk stiftelse som jobber mot 
vold i nære relasjoner. Alternativ til Vold ble startet i 
1 987 på oppdrag fra regjeringen, og det har nå vokst 
til å bli en stiftelse med mange ansatte flere steder i 
landet. Alternativ til Vold tilbyr terapi til mange familier 
hvor det har skjedd vold, både med de i familien som 
har utøvd vold og de som har blitt utsatt for det. I 
tillegg holder Alternativ til Vold kurs, og de som jobber 
der er ofte ute på andre steder og foreleser om vold. 

Redd Barna 

Redd Barna er en del av Save the Children - verdens 
største uavhengige barnerettighetsorganisasjon. 
Redd Barna kjemper for barns rettigheter og gir hjelp 
til barn i Norge og resten av verden i mer enn 120 
land. Fokus for Redd Barna er å skape trygge rammer 
for barn, og i internasjonalt arbeid yter de nødhjelp, 



sikrer utdannelse under krig og katastrofer og arbeider 
mot barnearbeid og fattigdom. Redd Barna jobber også 
for å bekjempe seksuelle overgrep, vold og trafficking. 
Redd Barna påvirker også myndighetene og arbeider 
for at både barn og voksne kjenner til og respekterer 
barns rettigheter. 

Sl DET SOM DET ER! 

- Om vold i nære relasjoner 



Under en middag bebreider Erik sin kone Mille for at hun 
har tillatt sønnen Lasse å ha besøk av en venninne. Da Mille 
henter salt på kjøkkenet følger Erik etter og slår henne. 

Scenene er hentet fra filmen «Den perfekte middag» som 
handler om vold i nære relasjoner. Filmen viser tydelig 
voldens virkninger i hverdagen. Undersøkelser viser at cirka 
en av fire ungdom har vært utsatt for fysisk vold i hjemmet, 
og dette er en meget god grunn til å sette fokus på vold. 

Målgruppen for materialet er ungdom. Dette aktivitets- 
heftet inneholder ideer til undervisning og informasjon om 
hjelpeapparatet til elever og lærere. Det er opp til den 
enkelte skole å sette av tid til å arbeide med "Den perfekte 
middag", men det er mange muligheter til å bruke filmen 
og heftet i ulike fag. 

Materialet kan også legges inn i årsplanen som temaarbeid 
om vold i nære relasjoner. 

Vold i nære relasjoner er et tabuområde for de fleste 
nordmenn. De færreste kjenner omfanget av dette 
samfunnsproblemet. 

Vold møtes ofte av taushet og tvil; hva skal man gjøre 
når man får kjennskap til vold? 

Både fagpersoner, foreldre og barn kan bidra til at det 
blir mindre vold og færre rammes. «Si » 
gir økt fokus på vold i nære relasjoner -både på skolen 
og i samfunnet som helhet. 

Det er ingen som tar skade av å snakke om vold. 
Men noen tar skade av at det ikke snakkes om. 



www.stoppvold.no 

